和余處恭尚書清凉寺勸農
作者：楊萬里
朝代：宋

paragraphs: 石城諸峰入天半，曾隨騎吹經行遍。
梅花換歲初不驚，驚報行春再出城。
官甑晨炊雲子玉，兵厨夜壓秦淮綠。
尚書親餉老農夫，塞道夫須兼獨速。
勸農文字不怪奇，知道尚書愁我饑。
有如山農出南溪，老穉隨觀韓退之。
叟携羣穉穉扶叟，一生祗識茅柴酒。
尚書賜酒誰得嘗，瓦盆滿引無升斗。
今年好風來自東，五風十雨堯日同。
尚書歸去作相公，當寄豐年書一封。